പോംപെ രോഗം: 29കാരന്റെ ചികിത്സയ്ക്ക് വേണ്ടത് നാലുകോടി ഒരുമിച്ച് ഒരുനാട് അപൂര്വ്വ രോഗം ബാധിച്ച യുവാവ് ചികിത്സയ്ക്ക് പണമില്ലാതെ നന്മവറ്റാത്ത മനസുകളുടെ സഹായം തേടുന്നു. പോംപെ രോഗം ബാധിച്ച് കാസര്കോട് മഞ്ചേശ്വരം അക്കര അമ്ബിത്തടിയിലെ 29കാരനായ ഇഷാന് അഹമ്മദാണ് ചികിത്സാ സഹായം തേടുന്നത്. പരസഹായമില്ലാതെ എഴുന്നേല്ക്കാനാവാത്ത ഇഷാന് അഹമ്മദിന്റെ ചികിത്സയ്ക്ക് വേണ്ടത് 4 കോടി രൂപ.പത്താം ക്ലാസ് വരെ ഓടിച്ചാടി നടന്നിട്ടുണ്ട് ഇഷാന് അഹമ്മദ്. പതിനൊന്ന് വര്ഷം മുന്പ് ബലകുറവ് അനുഭവപ്പെട്ട് തുടങ്ങി. നടക്കാന് പ്രയാസമായതോടെ 2016ല് ചികിത്സ തേടി. അപൂര്വ്വമായി കാണുന്ന പോംപെ രോഗമാണെന്ന് 2018 ല് സ്ഥിരീകരിച്ചു. മഞ്ചേശ്വരം അക്കര അമ്ബിത്തടിയിലെ മുഹമ്മദിന്റെ യും ദക്ഷിണ കര്ണാടകയിലെ ഗുരുപുര അഡൂര് സ്വദേശിനിയായ ഹലീമയുടെയും മകനാണ് ഇഷാന്. മംഗളൂരുവിലെ ഡോക്ടര്മാരുടെ നിര്ദ്ദേശപ്രകാരം ചികിത്സാ സഹായത്തിനായി കര്ണാടക സര്ക്കാരില് അപേക്ഷ നല്കി. പക്ഷേ, ഫലം ഉണ്ടായില്ല. തുടന്ന് കര്ണാടക ഹൈക്കോടതിയെ സമീപിച്ചു. ചികിത്സാ സഹായം അനുവദിക്കാന് വിധി വന്നെങ്കിലും സഹായം മാത്രം കിട്ടിയില്ല. ഇനിയും ചികിത്സ വൈകിയാല് അത് അപകടം ചെയ്യുമെന്നാണ് ഡോക്ടര് പറയുന്നത്.ഉപ്പയും ഉമ്മയും മരിച്ചതിന് ശേഷം ഇഷാന് അഹമ്മദ് ഇപ്പോള് സഹോദരിയുടെ വീട്ടിലാണ് താമസം. ഇതേ ലക്ഷണങ്ങള് പ്രകടിപ്പിച്ചിരുന്ന ഇഷാന് അഹമ്മദിന്റെ സഹോദരനും മറ്റൊരു സഹോദരിയും നേരത്തെ മരണത്തിന് കീഴടങ്ങിയിരുന്നു. നന്മ വറ്റാത്ത മനസ്സുകളുടെ സഹായം ലഭിച്ചാല് വീണ്ടും ജിവിതത്തിലേക്ക് നടന്നു കയറാനാവുമെന്ന പ്രതീക്ഷയിലാണ് ഇഷാന്.നാലു കോടി രൂപയാണ് ചികിത്സയ്ക്ക് വേണ്ടത്. തുക സമാഹരിക്കുന്നതിനും തുടര് ചികിത്സകള്ക്കുമായി ചികിത്സാ സഹായ കമ്മറ്റി പ്രവര്ത്തിക്കുന്നുണ്ട്. സ്ഥലം എം.എല്എ എകെഎം അഷ്റഫിന്റെ നേതൃത്വത്തിലാണ് പ്രവര്ത്തനം.